b'\n_START_ARTICLE_\nAutomobili\xc5\xb3 sportas\n_START_PARAGRAPH_\nAutosportas \xe2\x80\x93 visos sporto \xc5\xa1akos susijusios su automobiliais. Da\xc5\xbeniausiai var\xc5\xbeomasi laiko, trasos \xc4\xafveikimo meistri\xc5\xa1kumo po\xc5\xbei\xc5\xabriu. Autosportas yra viena labiausiai per televizij\xc4\x85 stebim\xc5\xb3 sporto \xc5\xa1ak\xc5\xb3 visame pasaulyje.\n_START_SECTION_\nLenktyniavimo prad\xc5\xbeia\n_START_PARAGRAPH_\nLenktyniavimas automobiliais prasid\xc4\x97jo nuo to laiko, kai buvo sukurti benzinu varomi automobiliai. Pa\xc4\x8dios pirmosios lenktyn\xc4\x97s buvo surengtos 1887 m. baland\xc5\xbeio 28 d. Pranc\xc5\xabzijoje. Trasa driek\xc4\x97si 2 km, o jas laim\xc4\x97jo Georges Bouton. Tiesa, jis buvo vienintelis lenktyni\xc5\xb3 dalyvis, tad tikrosiomis automobili\xc5\xb3 lenktyn\xc4\x97mis jas sunku pavadinti. _NEWLINE_1894 m. liepos 22 d. taip pat Pranc\xc5\xabzijoje \xc4\xafvyko tikrosios pirmos lenktyn\xc4\x97s i\xc5\xa1 Pary\xc5\xbeiaus \xc4\xaf Ruan\xc4\x85. Jas sureng\xc4\x97 Pranc\xc5\xabzijos automobili\xc5\xb3 \xc5\xbeurnalas Le Petit Journal. _NEWLINE_1895 m. buvo surengtos lenktyn\xc4\x97s Pary\xc5\xbeius-Bordo-Pary\xc5\xbeius. Tai tapo pirmosiomis lenktyn\xc4\x97mis, kuomet visi dalyviai startavo vienu metu. Jas laim\xc4\x97jo pranc\xc5\xabzas in\xc5\xbeinierius \xc3\x89mile Levassor, 1178 km tras\xc4\x85 \xc4\xafveik\xc4\x99s per 48 val. ir 47 min. Artimiausi\xc4\x85 var\xc5\xbeov\xc4\x85 jis aplenk\xc4\x97 apie 6 valandas. _NEWLINE_Pirmosios reguliarios lenktyn\xc4\x97s \xc4\xafvyko 1897 m. kov\xc4\x85, kai buvo surengta lenktyni\xc5\xb3 savait\xc4\x97 Nicoje. _NEWLINE_1900 m. Pary\xc5\xbeiuje startavo pirmosios tarptautin\xc4\x97s automobili\xc5\xb3 lenktyn\xc4\x97s - Gordono Benetto taur\xc4\x97._NEWLINE_1901 m. Po mieste buvo sukurtos Grand Prix lenktyn\xc4\x97s, kurios tapo dabartin\xc4\x97s Formul\xc4\x97s 1 prad\xc5\xbeia._NEWLINE_Pirmosios lenktyn\xc4\x97s JAV \xc4\xafvyko 1895 m. \xc4\x8cikagoje. 87,48 km ilgio miesto tras\xc4\x85 pirmas \xc4\xafveik\xc4\x97 amerikietis Charles Duryea. Per 10 val. ir 23 min. jis aplenk\xc4\x97 tris benzinu ir du elektra varomus automobilius.\n_START_SECTION_\nLenktyn\xc4\x97s i\xc5\xa1 miesto \xc4\xaf miest\xc4\x85\n_START_PARAGRAPH_\nEuropoje automobili\xc5\xb3 sporto lyderiu buvo Pranc\xc5\xabzija ir \xc5\xa1i \xc5\xa1alis pirm\xc4\x85 kart\xc4\x85 sureng\xc4\x97 lenktynes i\xc5\xa1 vieno miesto \xc4\xaf kit\xc4\x85. Da\xc5\xbeniausiai trasa driek\xc4\x97si i\xc5\xa1 Pary\xc5\xbeiaus \xc4\xaf kit\xc4\x85 miest\xc4\x85 ir gr\xc4\xaf\xc5\xbetant atgal. _NEWLINE_\xc5\xa0ios lenktyn\xc4\x97s baig\xc4\x97si 1903 m., kai Pary\xc5\xbeiaus-Madrido lenktyn\xc4\x97se \xc5\xbeuvo vienas Renault \xc4\xafk\xc5\xabr\xc4\x97j\xc5\xb3 Marcel Renault. Devynios \xc5\xbe\xc5\xabtis \xc5\xa1iose lenktyn\xc4\x97se privert\xc4\x97 Pranc\xc5\xabzijos vyriausyb\xc4\x99 sustabdyti Bordo lenktynes ir u\xc5\xbedrausti bet kokias automobili\xc5\xb3 lenktynes, vykstan\xc4\x8dias ne trasoje.\n_START_SECTION_\n1910-1950\n_START_PARAGRAPH_\nKetvirtame XX a. de\xc5\xa1imtmetyje autosporto lenktyn\xc4\x97s tapo pigesn\xc4\x97mis, kai tokios kompanijos, kaip Delage, Auto Union, Mercedes-Benz, Delahaye ir Bugatti suk\xc5\xabr\xc4\x97 automobilius, kuriuos var\xc4\x97 varikliai iki 612 AG. 1928-1930 ir 1934-1936 m. laikotarpiuose automobili\xc5\xb3 svoriai buvo ribojami iki 750 kg. Tuo metu automobili\xc5\xb3 gamyboje pla\xc4\x8diai buvo prad\xc4\x97tas naudoti aliuminis.\n_START_SECTION_\nVienvie\xc4\x8di\xc5\xb3 automobili\xc5\xb3 lenktyn\xc4\x97s\n_START_PARAGRAPH_\nVienvie\xc4\x8di\xc5\xb3 (atvir\xc5\xb3) automobili\xc5\xb3 lenktyn\xc4\x97se naudojami automobiliai yra atviri, da\xc5\xbenai naudojami special\xc5\xabs priekiniai bei galiniai sparnai, kurie padeda ma\xc5\xbeinti v\xc4\x97jo pasiprie\xc5\xa1inim\xc4\x85 ir padidinantys automobilio sukibim\xc4\x85 su trasa. Europoje ir Azijoje tokios lenktyn\xc4\x97s da\xc5\xbeniausiai vadinamo Formul\xc4\x97mis, pridedant skai\xc4\x8di\xc5\xb3, kuris nurodo hierarchij\xc4\x85. \xc5\xa0iaur\xc4\x97s Amerikoje toks pavadinimas kaip Formul\xc4\x97 n\xc4\x97ra naudojamas (i\xc5\xa1skyrus Formul\xc4\x99 1). \xc5\xa0ios r\xc5\xab\xc5\xa1ies lenktyn\xc4\x97s da\xc5\xbeniauskai skirstomos \xc4\xaf tarptautines (kaip jau min\xc4\x97ta Formul\xc4\x97 1), regionines (kaip Formul\xc4\x97 3) ir vietin\xc4\x97s (kaip Vokietijos Formul\xc4\x97s 3 \xc4\x8dempionatas). _NEWLINE_Populiariausios pasaulyje tokios r\xc5\xab\xc5\xa1ies lenktyn\xc4\x97s yra Formul\xc4\x97 1. \xc5\xa0iaur\xc4\x97s Amerikoje populiariausias IndyCar \xc4\x8dempionatas._NEWLINE_Taip pat savo populiarumo siekia neseniai sukurtos naujos vienvien\xc4\x8di\xc5\xb3 atvir\xc5\xb3 automobili\xc5\xb3 lenktyn\xc4\x97s, tokios kaip A1 Grand Prix (kuriose komandos atstovauja \xc5\xa1alims), Superleague Formula (kurioje savo komandas turi pasaulio futbolo klubai).\n_START_SECTION_\nStandartini\xc5\xb3 automobili\xc5\xb3 lenktyn\xc4\x97s\n_START_PARAGRAPH_\nStandartini\xc5\xb3 automobili\xc5\xb3 lenktyn\xc4\x97s (angl. Touring car racing) yra automobili\xc5\xb3 lenktyn\xc4\x97s, kuriose lenktyniaujama stipriai patobulintais \xc4\xafprastais keli\xc5\xb3 automobiliais. \xc5\xa0ios lenktyn\xc4\x97s labai populiarios Did\xc5\xbeiojoje Britanijoje, Vokietijoje, Skandinavijoje ir Australijoje.\n_START_SECTION_\n\xc4\xaeprast\xc5\xb3 automobili\xc5\xb3 lenktyn\xc4\x97s\n_START_PARAGRAPH_\n\xc5\xa0ios lenktyn\xc4\x97s (angl. Production car racing) yra labai pana\xc5\xa1ios \xc4\xaf standartini\xc5\xb3 automobili\xc5\xb3 lenktynes, tik jose yra supaprastintos taisykl\xc4\x97s ir suma\xc5\xbeintos \xc4\xafvairios i\xc5\xa1laidos.\n_START_SECTION_\nVieno gamintojo lenktyn\xc4\x97s\n_START_PARAGRAPH_\nVieno gamintojo lenktyn\xc4\x97s (angl. One-make racing) yra vieno automobili\xc5\xb3 gamintojo rengiamos lenktyn\xc4\x97s. Jose naudojami vieno gamintojo ar net vieno modelio automobiliai. Tokie \xc4\x8dempionatai vyksta visame pasaulyje, o juos rengia tokie gamintojai kaip Porsche, SEAT ar BMW.\n_START_SECTION_\nGamyklini\xc5\xb3 automobili\xc5\xb3 lenktyn\xc4\x97s\n_START_PARAGRAPH_\nGamyklini\xc5\xb3 automobili\xc5\xb3 lenktyn\xc4\x97s (angl. Stock car racing) yra labiausiai paplitusi automobili\xc5\xb3 sporto r\xc5\xab\xc5\xa1is JAV. Da\xc5\xbeniausiai \xc5\xa1ios lenktyn\xc4\x97s vyksta ovaliose trasose, o naudojami automobiliai yra gamykliniai, ta\xc4\x8diau su tam tikrai patobulinimais. Pagrindin\xc4\x97 \xc5\xa1i\xc5\xb3 lenktyni\xc5\xb3 organizatore JAV yra NASCAR.\n_START_SECTION_\nRalis\n_START_PARAGRAPH_\nRalio lenktyn\xc4\x97se lenktyniaujama gamykliniais automobiliais, kurie yra specialiai pritaikyti \xc5\xa1iam \xc4\x8dempionatui. Da\xc5\xbeniausiai lenktyn\xc4\x97s vyksta ne specialiose trasose, o va\xc5\xbeiuojama i\xc5\xa1 vieno ta\xc5\xa1ko \xc4\xaf kit\xc4\x85, sujungiant kiekvieno ruo\xc5\xbeo \xc4\xafveikimo laik\xc4\x85. _NEWLINE_Auk\xc5\xa1\xc4\x8diausias ralio \xc4\x8dempionatas yra Pasaulio ralio \xc4\x8dempionatas (WRC). Ta\xc4\x8diau be jo vyksta ir kit\xc5\xb3 ralio \xc4\x8dempionat\xc5\xb3 tiek regiono, tiek \xc5\xa1ali\xc5\xb3 lygyje. _NEWLINE_Taip pat \xc4\xaf \xc5\xa1i\xc4\x85 kategorij\xc4\x85 (dar geriau apib\xc5\xabdinamas ralio reidu) priskiriamas ir Dakaro ralis.\n_START_SECTION_\nDrago lenktyn\xc4\x97s\n_START_PARAGRAPH_\nDrago lenktyn\xc4\x97se siekiama kuo grei\xc4\x8diau \xc4\xafveikti tiesi\xc4\x85 tras\xc4\x85. Da\xc5\xbeniausiai trasos ilgis sudaro 1/4 mylios (400 m) arba 1/8 mylios (200 m). Naudojami automobiliai gali b\xc5\xabti \xc4\xafprasti gamykliniai automobiliai arba specialiai pagaminti drago lenktyn\xc4\x97ms. \xc5\xa0iose lenktyn\xc4\x97se vienu metu var\xc5\xbeosi du automobiliai, i\xc5\xa1 kuri\xc5\xb3 laim\xc4\x97j\xc4\x99s pereina \xc4\xaf kit\xc4\x85 etap\xc4\x85.\n_START_SECTION_\nSportini\xc5\xb3 automobili\xc5\xb3 lenktyn\xc4\x97s\n_START_PARAGRAPH_\nSportini\xc5\xb3 automobili\xc5\xb3 lenktyn\xc4\x97se var\xc5\xbeomasi specialiais sportiniais automobiliais, sukurtais tik \xc5\xa1ios r\xc5\xab\xc5\xa1ies lenktyn\xc4\x97ms. Da\xc5\xbeniausiai lenktyn\xc4\x97s rengiamos ilgoms distancijoms (ma\xc5\xbeiausiai 1000 km), o automobilius vairuoja komandos, sudarytos i\xc5\xa1 dviej\xc5\xb3 ar trij\xc5\xb3 lenktyninink\xc5\xb3, kurie kei\xc4\x8diasi kas kelias valandas. Vienose lenktyn\xc4\x97se gali dalyvauti skirting\xc5\xb3 klasi\xc5\xb3 automobiliai, tad ir galutin\xc4\x97je lenktyni\xc5\xb3 \xc4\xafskaitoje b\xc5\xabna skirting\xc5\xb3 klasi\xc5\xb3 nugal\xc4\x97tojai. Vienos \xc5\xbeymiausi\xc5\xb3 pasaulyje tokio tipo lenktyni\xc5\xb3 yra 24 val. Le Mano lenktyn\xc4\x97s. \xc5\xa0iose lenktyn\xc4\x97se skiriamos keturios skirtingos klas\xc4\x97s - GT1, GT2 bei dvi stipriausios - LMP1 ir LMP2.'